Սիրով, Վինսենթ

«Սիրով, Վինսենթ» (անգլ.՝ Loving Vincent), 2017 թվականին նկարահանված անիմացիոն, կենսագրական դրամա նկարիչ Վինսենթ վան Գոգի և հատկապես նրա մահվան հանգամանքների վերաբերյալ։ Այն առաջին ամբողջությամբ անիմացիոն գեղարվեստական ֆիլմն է։
Ֆիլմի սցենարիստներն ու ռեժիսորներն են Դորոթա Կոբիելան և Հյու Ուելշմանը, ֆիլմը լեհ-բրիտանական համագործակցության արդյունք է։ Ֆիլմը ֆինանսավորվել է Լեհական կինոինստիտուտի և մասամբ` Kickstarter արշավի կողմից։ Ֆիլմում օգտագործված 65.000 դրվագները յուղանկարներ են կտավի վրա, դրանք ստեղծվել են 125 նկարիչների կողմից, ովքեր օգտագործել են վան Գոգի մեթոդները։ Ֆիլմի առաջնախաղը կայացել է 2017 թվականին Անսիի միջազգային անիմացիոն ֆիլմերի փառատոնի ժամանակ։ Այն Եվրոպական կինոակադեմիայի 30-րդ մրցանակաբաշխությանը Բեռլինում պարգևատրվել է որպես լավագույն անիմացիոն գեղարվեստական ֆիլմ։


== Բովանդակություն ==
Վինսենթ վան Գոգի մահից մեկ տարի անց փոստատար Ռոուլինը խնդրում է իր որդի Արմանդին անձամբ հանձնել վան Գոգի վերջին նամակը նրա եղբորը` Թեո վան Գոգին. փոստով ուղարկելու նախկին փորձերը ձախողվել էին։ Չնայած ինքը հիացած չի լինում վան Գոգով և վերհիշում է հայտնի պատմութոյւնը, երբ նկարիչն իր ականջը կտրել ու տվել է մարմնավաճառին, Արմանդը համաձայնում է տանել նամակը` հաշվի առնելով հոր վերաբերմունքը վան Գոգի հանդեպ։ Փոստատար Ռոուլինը տեղյակ էր վան Գոգի մտավոր հիվանդությանը և մեղադրում էր քաղաքի մյուս բնակիչներին` նրան լքելու ու միայնակ թողնելու համար։ Նա նաև տարակուսանք է հայտում վան Գոգի մահվան առթիվ, քանի որ մահից վեց շաբաթ առաջ վան Գոգը նրան նամակ էր ուղարկել, որից նրա դրությունը կարելի էր սառը և հանգիստ համարել։
Արմանդն այցելում է Տանգի հայրիկին, ով պատմում է նրան, որ սիֆիլիսով տառապող Թեոն, ծանր տանելով եղբոր մահվան լուրը, մահացել է լուրն իմանալուց որոշ ժամանակ անց։ Նկարագրելով վան Գոգի թաղումը` նա նշում է, որ Պոլ Գաշեն, ով նկարչին իր տանն էր պահում և կիսում էր արվեստի հանդեպ նրա սերը, վան Գոգին վերաբերվել է ինչպես իր ընտանիքի անդամ։ Տանգին խորհուրդ է տալիս Արմանդին Թեոյի այրու և երեխայի հասցեն վերցնել Գաշեից։
Գնալով Օվեր սյուր Ուազ` Արմանդը տեղեկանում է, որ բժիշկ Գաշեն գործերով դուրս է եկել։ Նա որոշում է Գաշեին սպասել այն նույն հյուրատանը, որտեղ վան Գոգն է եղել` այդ տարածքում ապրելիս։ Այստեղ նա հանդիպում է հյուրատան ժամանակավոր տիրուհի Ադելին Ռավուին, ով սիրում էր վան Գոգին և ներկա է եղել նրա ինքնասպանության փորձի ու պատահական մահվան օրը։ Նա նկարագրում է նկարչին որպես հանգիստ ու էքսցենտրիկ մարդու, ով սիրում էր իր նկարներն ու երեխաներին։ Արմանդի հոր նման նա էլ էր զարմացած ինքնասպանությունից, քանի որ թվացել էր, թե նկարիչը լավ տրամադրություն ունի և ներկեր էր պատվիրել` իր գործը շարունակելու համար։ Նրա առաջարկով Արմանդն այցելում է տեղացի նավավարին, ով տեղեկացնում է, թե վան Գոգը մտերիմ է եղել բժիշկ Գաշեի որդեգիր դստեր` Մարգարիտի հետ։ Արմանդը հանդիպում է Մարգարիտին, ով պնդում է, թե ինքը մտերիմ հարաբերություններ չի ունեցել վան Գոգի հետ և ժխտում է այն տեղեկությունը, թե վան Գոգն ինքնասպան է եղել այն բանից հետո, երբ աղջկա հայրն արգելել է նրանց տեսակցել։     
Արմանդը շարունակում է հետաքննել վան Գոգի մահը և նրա մահցվան հետ կապված տարբեր հարցեր։ Ավելի ուշ Արմանդը հայտնաբերում է, որ վան Գոգը մահացու կրակոցն ստացել է ոչ այն վայրում, որտեղ հաղորդվում էր, և որ նա եղել է տեղացի տղաների ուղեկցությամբ, որոնցից մեկը, Ռենե Սեքրետանը, ով զենք էր կրում և հաճախ հարբած թափահարում էր այն քաղաքում։ Արմանդը կրկին այցելում է նավավարին, ով տեղեկացնում է, թե Ռենեն սիրում էր տանջել ու նվաստացնել վան Գոգին։ Վան Գոգին հետազոտած բժիշկ Մազերիին այցելելուց հետո Արմանդն իմանում է նաև, որ նկարչին սպանած կրակոցը հեռվից էր եկել, և կրակոցի անկյունը բացառում է ինքնասպանության հնարավորությունը։
Արմանդը կրկին հանդիպում է Մարգարիտին, ով ընդունում է, որ ինքը մտերիմ է եղել վան Գոգի հետ, սակայն սիրային կապ չի եղել, իսկ նրա և իր հոր միջև տեղի ունեցած վիճաբանությունն աղջկա պատճառով չի եղել։ Արմանդը կարծիք է հայտնում, որ խմած Ռենեն է կրակել նկարչի վրա, աղջիկը չի ընդունում ճշմարտությունը` տղային պաշտպանելու նպատակով։ Մարգարիտն ասում է, որ կապ չունի, թե ինչ է եղել, քանի որ վան Գոգն արդեն մեռած էր, իսկ նրա կյանքն ավելին արժեր, քան մահվան հանգամանքները։
Բժիշկ Գաշեն վերադառնում է և խոստանում Արմանդի նամակը հասցնել Թեոյի այրուն։ Բժիշկը կարծիք է հայտնում, որ վան Գոգի տրամադրությունը կարող էր փոխվել 6 շաբաթվա ընթացքում` հանգիստ դրությունից հասնելով մինչև սուիցիդալ դրության։ Գաշեն խոստովանում է, որ ինքը նախանձում էր վան Գոգի տաղանդին, իսկ վեճը տեղի է ունեցել արվեստի հարցերի շուրջ։ 
Արմանդը տուն է վերադառնում, և փոստատար Ռուոլինը նամակ է ստանում Թեոյի այրուց, Յոհաննայից, ով շնորհակալություն է հայտնում Արմանդին նամակը վերադարձնելու համար. նամակն ստորագրված էր. «Սիրով, քո Վինսենթ»։
Ֆիլմի ավարտին Արմանդը ծառայության է անցնում բանակում, Ադելինն ամուսնանում է հյուրատան տիրոջ հետ, Մարգարիտը չի ամուսնանում և հոր տանը պահում է վան Գոգի նկարները, Ռենե Սեքրետանը խոստովանում է, որ ինքը տանջել է վան Գոգին, սակայն պնդում է, որ նա գողացել է իր զենքը` ինքնասպանություն գործելու համար։ 
Վերջում նշվում է, որ վան Գոգն ընդամենը 8 տարվա մեջ նկարել է 800 նկար, որոնցից միայն մեկն է վաճառվել, չնայած որ նրա անունը հիշվում է արվեստի պատմաբանների կողմից որպես ժամանակակից նկարչության հայր։


== Դերասանական կազմ ==

Դերասանական հիմնական կազմը հետևյալն է.
Ռոբերտ Գուլաչիկ (Վինսենթ վան Գոգ)
Դուգլաս Բուտ (Արմանդ Ռոուլին)
Ջերոմ Ֆլին (Պոլ Գաշե)
Սիրշա Ռոնան (Մարգարիտ Գաշե)
Քրիս Օ'Դաուդ (փսոտատար Ռոուլին)
Ջոն Սեշնս (Տանգի հայրիկ)
Էլեոնոր Տոմլինսոն (Ադելին Ռավու)
Էյդան Թյորներ (նավավար)


== Արտադրություն ==
Ֆիլմի ստեղծողները նախընտրել են օգտագործել վարպետ նկարիչների` ավանդական անիմատորների փոխարեն։ Ուելշմանը նշել է, որ ինքը ցանկացել է խուսափել այն անիմատոներից, ովքեր «անձնական ոճ» ունեն և նախընտրել է այն մարդկանց, ովքեր «մաքուր յուղանկարիչներ են»։ Անիմացիայի համար աշխատել են ընդհանուր առմամբ 125 նկարիչներ։ Սա անձնակազմի համար աշխատելիս բավականին խոչընդոտներ է առաջացրել։ Ֆիլմում աշխատելու համար դիմել է մոտ 5000 նկարիչ։
Վան Գոգի աշխատանքներն օգտագործվել են էկրանավորման համար։ Արդյուքնում նկարվել է 65.000 նկար։


== Ընդունելություն ==


=== Բյուջե ===
2017 թվականի հունվարի 9-ի դրությամբ ֆիլմը հավաքել է 28.3 միլիոն ԱՄՆ դոլար, որից 6.3 միլիոնը` ԱՄՆ-ում։ Արտասահմանում ֆիլմն ամենաշատ բյուջե է հավաքել Հարավային Կորեայում (2.8 միլոն դոլար), Իտալիայում (1.5 միլիոն դոլար) և Չինաստանում (10.1 միլիոն դոլար)։


=== Քննադատների արձագանք ===
Ըստ Rotten Tomatoesի արձագանքի` ֆիլմը 83 տոկոս դրական արձագանք է ունեցել, 122 անդրադարձ` ունենալով 7.1/10 վարկանիշ։


== Պարգևատրումներ և առաջադրումներ ==
Ֆիլմը 2017 թվականին Վանկուվերի միջազգային կինոփառատոնին ստացել է «Ամենահայտնի միջազգային կինոնակար» մրցանակը։ Այն առաջադրվել է Hollywood Music in Media Awards 2017 մրցանակաբաշխությանը Անիմացիոն ֆիլմերի լավագույն երաժշտություն անվանակարգում։ Անսիի միջազգային կինոփառատոնում 2017 թվականին ստացել է հանդիսատեսի համակրանքը և Ոսկե գավաթ` որպես լավագույն անիմացիոն ֆիլմ Ծանհայի միջազգային կինոփառատոնում։
Ֆիկմը հաղթել է 12-րդ Festival de Cine Inédito de Mérida (FCIM) փառատոնում։ 2017 թվականի դեկտեմբերի 9-ին Բեռլինում ֆիլմն ստացել է 30-րդ Եվրոպական ֆիլմերի փառատոնի Լավագույն անիմացիոն գեղարվեստական ֆիլմ անվանակարգում։ Ֆիլմն առաջադրվել է նաև Ոսկե գլոբուս մրցանակաբաշխության Լավագույն անիմացիոն ֆիլմ անվանակարգում։


== Ծանոթագրություններ ==


== Արտաքին հղումներ ==
«Սիրով, Վինսենթ»(անգլ.) ֆիլմը Internet Movie Database կայքում
Սիրով, Վինսենթ(անգլ.) ֆիլմը Rotten Tomatoes կայքում
Loving Vincent Painters Archived 2017-09-25 at the Wayback Machine.